Foto’s: ‘Binnelanders’-bekendes skenk bloedCindy Swanepoel, oftewel dr. Annelize Roux, skenk vir die eerste keer bloed. (Foto: Cornél van Heerden) Die akteurs van die kykNET-sepie Binnelanders red weekaande op die kassie die lewens van pasiënte van die fiktiewe Binneland Kliniek, maar in die werklike lewe skroom hulle ook nie om ŉ verskil in ander se lewens te maak nie. Bekendes soos Cindy Swanepoel (dr. Annelize Roux), Germandt Geldenhuys (Louis Koster), Maude Sandham (suster Gaby), Gerald Steyn (dr. Uys Wagener), Je-Ani Swiegelaar (suster Naomi Koster), Melinda Viljoen (Tracy Smit) en Lindsey Abrahams (suster Chanel Samuels) het Vrydag die naalde van die Suid-Afrikaanse Bloeddiens (SANBS) by die Stark-ateljees in Johannesburg trotseer. Volgens Ernst Swart, publisiteitsbestuurder vir Binnelanders, wou die span van die sepie met dié inisiatief wys hoe maklik dit is om bloed te skenk. “Só maak ŉ mens ŉ verskil: Deur klein gewoontes aan te leer wat ŉ groter impak op die mense rondom ons het,” sê Swart. Vir die aktrise Cindy Swanepoel was dit die eerste keer wat sy bloed geskenk het, terwyl Germandt Geldenhuys ŉ meer ervare bloedskenker is. “Germandt het al voorheen die ervaring gehad waar ŉ familielid se lewe gered is deur ŉ bloedoortapping, en daarom skenk hy self gereeld bloed,” verduidelik Swart. Gerald Steyn het laat blyk dat hy nie ŉ man vir naalde is nie, maar hy het tog vasgebyt en ook bloed geskenk. “As ek iemand se lewe kan red deur bloed te skenk, is dit ŉ klein prys om te betaal om my vrees vir naalde te oorkom,” het hy laat hoor. Besoek die SANBS se webtuiste hier en registreer as ŉ skenker, of besoek jou naaste skenkingspunt om bloed te skenk.